SNC ทุ่มงบ 4.5 ลบ. ซื้อหุ้นทั้งหมดใน “ยะลาฟ้าสะอาด”
SNC ทุ่มงบ 4.5 ลบ. ซื้อหุ้นทั้งหมดใน "ยะลาฟ้าสะอาด"ประกอบธุรกิจโรงไฟฟ้า ขนาดกำลังการผลิต 3 MW ในจ.ยะลา
6 ก.พ. 2560

บริษัทเอส เอ็น ซี ฟอร์เมอร์ จำกัด (มหาชน) หรือ SNC ระบุว่า บริษัท โอดิน พาวเวอร์ จำกัด ซึ่งเป็นบริษัทย่อยที่ถือหุ้นอยู่ 55% จะเข้าลงทุนซื้อหุ้นทั้งหมด 100% ของบริษัท ยะลาฟ้าสะอาด จำกัด จากบุคคลที่เกี่ยวโยงกันของบริษัท ด้วยมูลค่า 4.5 ล้านบาท โดยบริษัท ยะลาฟ้าสะอาด มีโครงการก่อสร้างโรงไฟฟ้าขนาด 3 เมกะวัตต์ (MW) ในจ.ยะลา ซึ่งปัจจุบันอยู่ระหว่างการเตรียมโครงการ
โดยที่ประชุมคณะกรรมการบริษัทเมื่อวันที่ 6 ธ.ค.59 อนุมัติให้บริษัท โอดิน พาวเวอร์ เข้าลงทุนในซื้อหุ้นทั้งหมดในบริษัท ยะลาฟ้าสะอาด จำกัด จากนายสมชัย ไทยสงวนวรกุล ประธานกรรมการบริหาร SNC มูลค่า 4.5 ล้านบาท และให้บริษัท ยะลาฟ้าสะอาด จำกัด เพิ่มทุนจดทะเบียนจำนวน 1.32 ล้านหุ้น พาร์หุ้นละ 100 บาท โดยจำหน่ายให้กับผู้ถือหุ้นเดิมคือโอดิน พาวเวอร์ โดยภายหลังการเพิ่มทุนบริษัท ยะลาฟ้าสะอาด จำกัด จะมีทุนจดทะเบียนทั้งสิ้น 150 ล้านบาท แบ่งเป็น 1.5 ล้านหุ้น พาร์หุ้นละ 100 บาท
ทั้งนี้บริษัท ยาลาฟ้าสะอาด จำกัด จดทะเบียนจัดตั้งเมื่อวันที่ 22 พ.ย.59 โดยมีวัตถุประสงค์เพื่อดำเนินธุรกิจผลิตไฟฟ้าจากพลังงานทางเลือก เช่น ขยะชุมชน โดยบริษัทมีโครงการก่อสร้างโรงไฟฟ้า ขนาด 3 เมกะวัตต์ ที่จ.ยะลา ซึ่งปัจจุบันอยู่ระหว่างการเตรียมโครงการ